EURÓPSKA KOMISIA V Bruseli12. 3. 2020 COM(2020) 97 final SPRÁVA KOMISIE EURÓPSKEMU PARLAMENTU A RADE O VONKAJŠEJ ČINNOSTI EIB S ROZPOČTOVOU ZÁRUKOU EÚ V ROKU 2018



1.ÚVOD Mandát Európskej investičnej banky (ďalej len „EIB“) na poskytovanie vonkajších úverov (ďalej len „ELM“) je dôležitým nástrojom, prostredníctvom ktorého Európska únia podporuje investície v partnerských krajinách. Tento mandát je založený na záruke z rozpočtových zdrojov EÚ, ktorú Európska komisia poskytuje EIB, aby jej umožnila zvýšiť poskytovanie úverov mimo EÚ na podporu politík EÚ. Záruka EÚ sa vzťahuje na vymedzené prípady, keď dlžníci nevrátia EIB dlžné finančné prostriedky. Týmto spôsobom záruka EÚ zvyšuje schopnosť EIB znášať investičné riziko. Právnym základom ELM je rozhodnutie č. 466/2014/EÚ (ďalej len „rozhodnutie o ELM“), naposledy zmenené v roku 2018 . V prípade, že EIB žiada záruku EÚ, platby sa uskutočňujú z Garančného fondu pre vonkajšie opatrenia . V rámci mandátu ELM sa podporuje činnosť EIB v predvstupových krajinách, krajinách východného a južného susedstva, Ázii, Latinskej Amerike a Južnej Afrike, pričom v súčasnosti je na poskytnutie pomoci oprávnených celkovo 64 krajín. V súčasnom období ELM (2014 – 2020) sa z rozpočtu EÚ zaručuje až 32,3 miliardy EUR na finančné operácie EIB, pričom sa prijal záväzok pokryť prvých 65 % strát, ktoré môžu vzniknúť v rámci zaručeného portfólia. V rozhodnutí o ELM sa stanovujú stropy záruky pre rôzne geografické regióny a subregióny. Komisia nedávno uverejnila komplexné hodnotenie vykonávania mandátu na poskytovanie vonkajších úverov od polovice roku 2014 do konca roka 2018. V tejto výročnej správe sa uvádza základný prehľad činností EIB v rámci záruky EÚ v roku 2018 . Uvádza sa v nej aj zhrnutie operácií, ktoré vykonáva EIB bez záruky EÚ (t. j. na „vlastné riziko“), s cieľom poskytnúť úplnejší obraz o činnosti EIB v regiónoch, na ktoré sa vzťahuje ELM . 2.HLAVNÉ VÝSLEDKY V roku 2018 EIB podpísala v regiónoch, na ktoré sa vzťahuje mandát na poskytovanie vonkajších úverov, finančné operácie v celkovej výške 5,8 miliardy EUR. Z tejto sumy je viac ako 4,46 miliardy EUR z operácií EIB krytých zárukou EÚ (t. j. patria do pôsobnosti ELM), čo zahŕňa takmer 50 úverových zmlúv. Zostávajúce operácie sa financujú z nástrojov EIB uplatňovaných na vlastné riziko. V porovnaní s rokom 2017, keď sa v rámci ELM podpísali operácie len vo výške 3,2 miliardy EUR, sú objemy v roku 2018 viditeľne vyššie. Objem operácií EIB vykonávaných na vlastné riziko v krajinách ELM však klesol z 2,3 miliardy EUR v roku 2017 na 1,4 miliardy EUR v roku 2018. Graf 1 zobrazuje vývoj úverového financovania cez ELM a nástroje uplatňované na vlastné riziko v rokoch 2016 až 2018 (podpísané sumy, zrušené čisté sumy). Počas celého tohto obdobia ťažilo v priemere 64 % financovania EIB v týchto regiónoch zo záruky EÚ.

Graf 1: Ročný vývoj objemu úverov EIB v regiónoch ELM V súlade s rozhodnutím o ELM sa povaha záruky EÚ líši v závislosti od príslušnej finančnej operácie EIB: ·Celková záruka, ktorá sa vzťahuje na operačné aj politické riziká, sa poskytuje na finančné operácie vykonávané s partnermi z verejného sektora (zvyčajne na rozvoj infraštruktúry), ako aj na úvery EIB pre banky alebo spoločnosti, ktoré využívajú štátnu záruku, a na finančné operácie v rámci súkromného mandátu iniciatívy EIB na posilnenie odolnosti, vytvoreného po preskúmaní ELM v polovici trvania v roku 2018. Pri prostriedkoch vo výške 4,2 miliardy EUR alebo takmer 95 % finančných operácií podpísaných v rámci ELM v roku 2018 sa využila celková záruka EÚ. ·Záruka na politické riziká s obmedzenejším pokrytím sa poskytuje na iné operácie súkromného sektora. V roku 2018 zahŕňala finančné operácie v objeme 242 miliónov EUR. Na konci roka 2018 bolo kumulatívne vyplácanie v rámci ELM 2014 – 2020 (5,8 miliardy EUR) na úrovni 33 % podpísaných úverov v čistej výške v porovnaní s 18 % v roku 2016 a 25 % v roku 2017. Najmä v prípade projektov v oblasti infraštruktúry sa finančné prostriedky EIB vyplácajú postupne a v priebehu niekoľkých rokov. 3.FINANČNÉ OPERÁCIE 3.1.PREHĽAD NOVÝCH FINANČNÝCH OPERÁCIÍ EIB PODĽA JEDNOTLIVÝCH CIEĽOV Každá operácia v rámci ELM prispieva k jednému z dvoch „vertikálnych“ cieľov a) rozvoja miestneho súkromného sektora alebo b) rozvoja sociálnej a hospodárskej infraštruktúry. Okrem toho môžu rovnaké operácie (čiastočne alebo úplne) prispieť aj k „horizontálnym“ cieľom opatrení v oblasti klímy, regionálnej integrácie a dlhodobej ekonomickej odolnosti. Celkový objem investícií EIB podpísaných v roku 2018 v rámci ELM predstavoval 4,46 miliardy EUR. Dve tretiny z tejto sumy (3 miliardy EUR) sa použijú na rozvoj sociálnej a hospodárskej infraštruktúry. Ostávajúca tretina sa použije na podporu rozvoja miestneho súkromného sektora, hlavne prostredníctvom zlepšenia prístupu k finančným prostriedkom pre MSP.

Z toho istého celkového objemu podpísaného v rámci ELM v roku 2018 prispeje 35 % prostriedkov k cieľom opatrení v oblasti klímy, 17 % sa vyčlení na podporu regionálnej integrácie a 19 % prispeje k cieľu dlhodobej ekonomickej odolnosti (pozri graf 2). Graf 2: Príspevok k dosahovaniu cieľov ELM (v miliardách EUR) Poznámka: Jeden projekt môže prispievať k plneniu viacerých cieľov ELM. Ciele opatrení v oblasti klímy, regionálnej integrácie a dlhodobej ekonomickej odolnosti sú prierezovými (horizontálnymi) cieľmi, ktoré sa uplatňujú na všetky projekty, a preto sa prekrývajú s dvoma ďalšími cieľmi. Celkový objem podpísaných operácií v danom roku je súčtom objemu podpisov na rozvoj miestneho súkromného sektora a objemu podpisov na rozvoj hospodárskej a sociálnej infraštruktúry. Rozvoj miestneho súkromného sektora, najmä podpora MSP EIB podpísala v roku 2018 operácie na podporu rozvoja miestneho súkromného sektora vo výške 1,72 miliardy EUR, z toho 1,46 miliardy EUR v rámci ELM. Prevažná väčšina tohto financovania sa poskytla vo forme úverových liniek pre miestnych finančných sprostredkovateľov (najmä banky) na poskytovanie úverov malým a stredným podnikom a spoločnostiam so strednou trhovou kapitalizáciou. Štyri z týchto úverových liniek sa zameriavajú na banky druhého stupňa, najmä v Arménsku, Libanone, Čiernej Hore a v Južnej Afrike. EIB podpísala aj jednu novú úverovú linku určenú na mikrofinancovanie v Jordánsku na vlastné riziko. Okrem toho EIB investovala aj do súkromných kapitálových fondov v rámci svojich nástrojov uplatňovaných na vlastné riziko, najmä do Fondu zeleného rastu v južnom Stredozemí a do fondu EcoEnterprises v Latinskej Amerike. Napokon poskytla aj úver na rozvoj troch priemyselných zón v Libanone a pôžičky ukrajinskej korporácii pôsobiacej v oblasti podnikania v poľnohospodárstve a výroby energie z biomasy. Rozvoj sociálnej a hospodárskej infraštruktúry Finančné operácie, ktoré prispievajú k rozvoju sociálnej a hospodárskej infraštruktúry v regiónoch ELM, dosiahli objem 4,12 miliardy EUR, ktorý EIB podpísala v roku 2018, z čoho boli takmer 3 miliardy EUR podpísané v rámci záruky EÚ. Hlavnými dotknutými odvetviami boli energetika, doprava a voda/kanalizácia.

Nové investície do infraštruktúry v rámci ELM zahŕňajú modernizáciu infraštruktúry na prenos elektrickej energie na Ukrajine, tunel pod Bosporom, cestný koridor v Bosne a Hercegovine, modernizáciu železničnej flotily v Bangladéši, obnovu siete metra v Buenos Aires či zariadenia na čistenie odpadových vôd v Egypte. V rámci nástrojov uplatňovaných na vlastné riziko EIB podpísala v roku 2018 napríklad financovanie na rozvoj slnečnej energie v Mexiku, na mestskú dopravu v mestách Bangalore a Bogota alebo na infraštruktúru vodného hospodárstva a odpadových vôd v Paname a Uzbekistane. Zmierňovanie zmeny klímy a adaptácia na túto zmenu Úvermi vo výške 2,5 miliardy EUR v regiónoch ELM podpísanými v roku 2018 sa podporí zmierňovanie zmeny klímy a adaptácia na ňu, z toho takmer 1,6 miliardy EUR v rámci záruky EÚ. Ku koncu roka 2018 predstavoval kumulatívny pomer opatrení v oblasti klímy v súčasnom období ELM viac ako 35 % čistých podpísaných úverov, čo prekračuje cieľ 25 % stanovený v rozhodnutí o ELM. Najväčšie príspevky na cieľ týkajúci sa opatrení v oblasti klímy budú pochádzať z investícií do nízkouhlíkovej dopravy a do energie z obnoviteľných zdrojov. Adaptácia na zmenu klímy naďalej predstavuje menej ako 10 % financovania EIB v oblasti klímy v regiónoch ELM. Regionálna integrácia V roku 2018 EIB podpísala 12 nových projektov, ktoré prispievajú k prierezovému cieľu regionálnej integrácie. Najväčším z nich je projekt vybudovania Transanatólskeho plynovodu. Inými operáciami, ktoré sa započítavajú do tejto kategórie, sa budú financovať dopravné prepojenia (napr. železnica Niš-Dimitrovgrad v Srbsku) alebo modernizácia systémov riadenia letovej prevádzky v Srbsku a Kosove. Iniciatíva na posilnenie odolnosti (ERI) EIB spustila v roku 2016 iniciatívu na posilnenie odolnosti ako príspevok k reakcii Európy na migračné a utečenecké výzvy. V kontexte preskúmania ELM v polovici trvania, ktoré bolo dokončené v roku 2018, sa do rozhodnutia o ELM zahrnul dodatočný cieľ dlhodobej ekonomickej odolnosti. Okrem toho bolo vyčlenených 1,4 miliardy EUR na investície verejného sektora, ktoré prispievajú k cieľu posilňovania odolnosti, a na zabezpečenie investícií súkromného sektora, ktoré podporujú dlhodobú ekonomickú odolnosť, sa vytvoril osobitný „súkromný mandát ERI“ vo výške 2,3 miliardy EUR. Súkromný mandát ERI je špecifický v tom, že poskytuje EIB komplexné krytie záruk, ktoré umožňuje vykonávať finančné operácie s vyšším rizikom. Do konca roka 2018 EIB schválila operácie v celkovej výške 4,1 miliardy EUR, plánované v reakcii na tento nový cieľ ELM. Viac ako polovica z nich sú úverové linky (hlavne na úvery pre MSP), približne 12 % predstavujú investície do vodného hospodárstva alebo kanalizácie a približne 11 % investície do dopravy.

3.2.PREHĽAD FINANCOVANIA EIB PODĽA REGIÓNOV A SEKTOROV V tabuľke 1 sa uvádza prehľad objemu financovania EIB v roku 2018 v regiónoch, na ktoré sa vzťahuje ELM, t. j. operácií so zárukou EÚ, ako aj operácií financovaných z nástrojov uplatňovaných na vlastné riziko. Tabuľka 1: Finančné operácie EIB podpísané v roku 2018 v regiónoch ELM (s výnimkou zrušených úverov) Región (v miliónoch EUR) Operácie so zárukou EÚ Nástroje EIB uplatňované na vlastné riziko alebo finančné prostriedky tretích strán Spolu Celková záruka Záruka na politické riziká Spolu ELM Predvstupové krajiny 1 182 60 1 242 230 1 472 Stredozemie 1 944 20 1 964 60 2 024 Východné susedné krajiny, Rusko 470 162 632 -- 632 Ázia 205 -- 205 600 805 Stredná Ázia -- -- -- 200 200 Latinská Amerika 347 -- 347 292 639 Južná Afrika 70 -- 70 -- 70 Spolu 4 218 242 4 460 1 382 5 842 EIB podpísala v roku 2018 v regiónoch ELM úvery vo výške 5,8 miliardy EUR z celkovej sumy 7,7 miliardy EUR na operácie mimo EÚ (vrátane krajín AKT a zámorských krajín a území, ako aj štátov EZVO). Objem operácií podpísaných v predvstupových a susedných regiónoch (na juhu aj na východe) predstavuje približne 4,1 miliardy EUR. Objem operácií podpísaných v Ázii, Strednej Ázii, Latinskej Amerike a Južnej Afrike dosiahol 1,7 miliardy EUR. V porovnaní s rokom 2017 sa celkový objem financovania EIB v regiónoch ELM v roku 2018 do určitej miery zvýšil, a to najmä v dôsledku zintenzívnenia činnosti na západnom Balkáne. Tabuľka 2: Čisté podpísané úvery za rok a kumulatívne čisté podpisy v porovnaní so stropmi záruky ELM na obdobie 2014 – 2020 [rozhodnutie č. 466/2014/EÚ zmenené rozhodnutím (EÚ) 2018/412] Región/rok (v miliónoch EUR) 2014 (druhý polrok) 2015 2016 2017 2018 Spolu 2014 (druhý polrok) – 2018 Strop záruky Miera využitia Predvstupové krajiny 200 906 582 170 1 242 3 100 7 635 41 % Stredozemie 379 726 1 299 1 168 1 789* 5 973 11 170 53 % Súkromný mandát ERI** 612 325 937 2 300 41 % Východné susedstvo, Rusko 975 1 401 1 493 657 632 5 158 6 650 78 % Ázia 45 433 45 118 205 846 1 165 73 % Stredná Ázia 70 70 20 22 182 224 81 % Latinská Amerika 219 468 319 371 347 1 725 2 694 64 % Južná Afrika 150 50 70 270 462 58 % Spolu 1 888 4 154 3 758 3 168 4 610* 17 578 32 300 54 % * vrátane dvoch operácií s objemom vo výške 150 miliónov EUR v južnom susedstve, ktoré sa v priebehu roka 2018 presunuli z predchádzajúcich mandátov do ELM 2014 – 2020 ** Súkromný mandát ERI zahŕňa západný Balkán a oblasť Stredozemia.

Kumulatívne hodnoty podpísaných úverov v rámci ELM na obdobie 2014 – 2018 s výnimkou zrušených úverov dosiahli na konci roka 2018 približne 17,6 miliardy EUR. Kumulatívna miera využitia ELM z hľadiska podpísaných úverov v čistej výške predstavovala 54 % celkového stropu záruky. Najnižšia miera využitia záruky EÚ sa pozoruje v regióne predvstupových krajín. Vysvetľuje sa to najmä obmedzením operácií EIB v Turecku so zreteľom na politický a hospodársky vývoj od roku 2016. Najvyššia miera využitia, aspoň pokiaľ ide o podpisy, sa zaznamenáva v Strednej Ázii a vo východnom susedstve. Pokiaľ ide o súkromný mandát ERI, ktorý sa zriadil prostredníctvom pozmeňujúceho rozhodnutia (EÚ) 2018/412, EIB do konca roka 2018 využila už 41 % mandátu. Pokiaľ ide o sektorové rozdelenie operácií ELM v roku 2018, popredné priečky opäť zaujímajú úverové linky pre miestne banky, ktoré slúžia ako sprostredkovatelia financovania na rozvoj súkromného sektora (33 %). Väčšina operácií ELM však pozostáva z investícií do infraštruktúry, najmä v sektoroch dopravy, energetiky a vodného hospodárstva/kanalizácie.



Tabuľka 3: Sektorové rozdelenie finančných operácií EIB podpísaných v regiónoch ELM v roku 2018 v rámci záruky EÚ Sektor/región (v miliónoch EUR) Predvstupové krajiny Stredozemie (južné susedstvo) Východné susedstvo a Rusko Ázia* Latinská Amerika Južná Afrika Spolu Podiel z celkového objemu Úverové linky 260 970 155 -- -- 70 1 455 33 % Doprava 746 40 132 130 102 -- 1 150 26 % Energetika 236 387 167 -- 46 -- 836 19 % Voda, kanalizácia -- 438 84 75 139 -- 736 17 % Priemysel -- 56 -- -- -- 56 1 % Rozvoj miest -- 77 -- -- 24 -- 101 2 % Kombinované infraštruktúrne projekty -- 52 -- -- -- -- 52 1 % Poľnohospodárstvo, rybárstvo, lesníctvo -- -- 38 -- -- -- 38 1 % Tuhý odpad -- -- -- -- 36 -- 36 1 % Spolu 1 242 1 964 632 205 347 70 4 460 100 % * Ázia nezahŕňa subregión Strednej Ázie, kde neboli v roku 2018 podpísané žiadne operácie v rámci ELM. 3.3.ODHADOVANÉ VÝSLEDKY OPERÁCIÍ EIB Vzhľadom na to, že väčšina operácií EIB v rámci ELM slúži na financovanie investícií do infraštruktúry, ktorých vybudovanie zvyčajne trvá dlhé roky, údaje o skutočných výsledkoch a vplyvoch dosiahnutých s podporou rozpočtovej záruky EÚ sú obvykle k dispozícii so značným časovým odstupom. EIB posudzuje očakávaný vplyv svojich finančných operácií prostredníctvom svojho rámca merania výsledkov (Result Measurement Framework, ďalej len „ReM“), ktorý sa začal používať v roku 2012. Vo fáze vyhodnocovania sú stanovené ukazovatele výsledkov s východiskovými hodnotami a cieľmi, ktoré predvídajú očakávané hospodárske, sociálne a environmentálne výsledky. Výsledky sa počas celého životného cyklu projektu porovnávajú s týmito referenčnými ukazovateľmi výkonnosti a sú predmetom správy po dokončení dvoch fáz: pri dokončení projektu a tri roky po dokončení projektu (fáza „po dokončení“) v prípade priamych operácií, na konci investičného obdobia a na konci životnosti fondov súkromného kapitálu, a na konci obdobia prideľovania prostriedkov v prípade sprostredkovaného poskytovania úverov.

EIB hodnotí projekty podľa ReM v rámci troch „pilierov“: I)V pilieri 1 sa hodnotí očakávaný prínos k plneniu priorít EÚ a partnerských krajín, ako aj oprávnenosť na základe cieľov mandátu EIB. Pomáha pochopiť logiku intervencie EIB s ohľadom na očakávané vplyvy projektu. II)V pilieri 2 sa hodnotí kvalita a spoľahlivosť operácie na základe očakávaných výstupov a výsledkov. III)V pilieri 3 sa hodnotí očakávaný finančný a nefinančný prínos (pridaná hodnota) EIB v rámci projektu mimo trhovej alternatívy. Pomáha posúdiť intervenčnú logiku na úrovni vstupov EIB do projektu. V tejto časti správy sa uvádzajú odhady EIB podľa ReM v súvislosti so 62 projektmi, pre ktoré bola v roku 2018 podpísaná prvá finančná zmluva v rámci ELM a nástrojov EIB uplatňovaných na vlastné riziko. Celková výška financovania, ktoré EIB schválila na tieto projekty, je 7,2 miliardy EUR. V roku 2018 bol prínos 59 zo 62 nových projektov podľa piliera 1 vyhodnotený zo strany EIB prinajmenšom ako „významný“, čo znamená, že sa usudzuje, že sú v súlade s cieľmi ELM, pričom veľmi prispievajú k dosahovaniu buď cieľov vnútroštátneho rozvoja, alebo cieľov EÚ a mierne prispievajú k dosahovaniu ostatných cieľov. Prínos 39 projektov k prioritám EÚ a k cieľom vnútroštátneho rozvoja bol zo strany EIB vyhodnotený ako „vysoký“. Rating podľa piliera 2 je založený hlavne na spoľahlivosti projektu a jeho finančnej a hospodárskej udržateľnosti. Päť nových projektov podpísaných v roku 2018 bolo vyhodnotených ako „výborný“ a 46 projektov bolo podľa piliera 2 zo strany EIB vyhodnotených ako „dobrý“ s priemernou vnútornou mierou návratnosti 10 až 15 % v prípade projektov v oblasti infraštruktúry. 11 projektov získalo od EIB rating „prijateľný“, často v dôsledku vysokorizikového prostredia alebo nedostatkov spozorovaných u predkladateľa projektu. Graf 3: Ratingy nových operácií v regiónoch ELM podpísaných v roku 2018, ktoré EIB vypracovala na základe ReM – podľa pilierov V rámci piliera 3 EIB zhodnotila svoj očakávaný finančný a nefinančný prínos k 58 projektom ako „vysoký“ alebo „významný“, najmä v súvislosti s dĺžkou splatnosti poskytnutých finančných prostriedkov (nad rámec toho, čo bolo k dispozícii na miestnych trhoch).

V kontexte vývoja rámca merania výsledkov EIB sa údaje postupne stávajú dostupnými aj v súvislosti so skutočne dosiahnutými výsledkami v prípade niektorých operácií, pri ktorých sa očakávania sformulovali po spustení ReM v roku 2012. EIB oznámila konkrétne výsledky za rok 2018 pre deväť úverových liniek – šesť v Turecku, jednu v Gruzínsku, jednu Libanone a jednu na Ukrajine. V rámci týchto úverových liniek poskytli partnerské banky celkovo 1,52 miliardy EUR prostredníctvom 5 740 úverov, z toho 5 504 úverov sa poskytlo MSP a 232 spoločnostiam so strednou trhovou kapitalizáciou. Tieto úvery pomohli udržať 235 000 pracovných miest v konečných prijímajúcich spoločnostiach, z ktorých bolo približne 40 % spoločnosťami so strednou trhovou kapitalizáciou. Priemerný čas splatnosti úverov poskytnutých konečným príjemcom (vážený podľa veľkosti úveru) bol 4,4 roka. Priemerná prijímajúca spoločnosť mala 41 zamestnancov. 3.4.ŽIADOSTI O ZÁRUKU EÚ V roku 2018 EIB podala nové žiadosti o záruku EÚ v dôsledku oneskorených platieb v rámci úverov pre Sýriu. EIB od roku 2012 do roku 2018 požiadala celkovo o 421,2 milióna EUR, z toho 55,6 milióna EUR v roku 2018, zatiaľ čo zostatková suma istiny, ktorá by mohla byť splatná, na konci roka 2018 predstavovala 211,5 milióna EUR . Snahy o vymáhanie oneskorených platieb neboli doteraz úspešné. EIB sa obrátila na príslušné súdy s cieľom zachovať pohľadávky EÚ voči Sýrii. 4.SPOLUPRÁCA EIB S OSTATNÝMI PARTNERMI 4.1.SPOLUPRÁCA S KOMISIOU Spolupráca EIB a Komisie v záležitostiach týkajúcich sa ELM sa uskutočňuje v kontexte širšieho partnerstva medzi oboma inštitúciami vrátane Európskeho fondu pre strategické investície (v rámci EÚ), ako aj mechanizmov kombinovaného financovania EÚ, ktoré podporujú činnosti rozvojových finančných inštitúcií mimo EÚ, a Európskeho fondu pre udržateľný rozvoj (EFSD). EIB naďalej využíva mechanizmy kombinovaného financovania EÚ, t. j. zvýhodnené financovanie z rozpočtových zdrojov EÚ, ktorým sa podporuje príprava a/alebo realizácia projektov financovaných z prostriedkov EIB. V roku 2018 EIB schválila v regiónoch ELM 24 nových grantov v celkovej výške 193 miliónov EUR, ktoré boli úplne alebo čiastočne financované z rozpočtu EÚ. Z toho sa 43 miliónov EUR poskytlo na technickú pomoc, 105 miliónov EUR na investičné granty, 40 miliónov EUR na rizikový kapitál a 5 miliónov EUR na bonifikáciu úrokov. EIB je zároveň jedným z implementujúcich partnerov pre novú záruku EÚ, ktorá sa ponúka prostredníctvom EFSD. ELM a EFSD sa však zameriavajú na rôzne typy výrobkov, dlžníkov a geografických oblastí. EFSD sa napríklad nevzťahuje na západný Balkán, zatiaľ čo ELM sa nevzťahuje na veľké časti Afriky. Okrem toho sa rozhodovací proces týkajúci sa záruk EÚ poskytovaných v rámci EFSD líši od vopred stanovenej sedemročnej záruky, ktorú EIB poskytuje v súvislosti s ELM. V júni 2018 Komisia navrhla prepracovať poskytovanie rozpočtových záruk EÚ na investície mimo EÚ v rámci Nástroja susedstva a rozvojovej a medzinárodnej spolupráce (ďalej len „NDICI“) po roku 2020 . Prístup navrhovaný pre obdobie po roku 2020 je založený na koncepcii „otvorenej architektúry“, kde by EIB zostala dôležitým partnerom pri financovaní investícií podporujúcich udržateľný rozvoj mimo EÚ, ale podmienky na získanie záruk EÚ by spĺňalo viacero ďalších finančných inštitúcií. V rámci NDICI sa predpokladá výraznejšie usmerňovanie politiky zo strany EÚ a posilnená koordinácia s finančnými inštitúciami, ktoré slúžia ako implementujúci partneri. Keďže Európsky parlament a Rada začali skúmať návrh NDICI, nasledovali technické rokovania medzi Komisiou a EIB, čo pomohlo určiť možnosti pre koncepciu záruk, ktoré by EÚ mohla poskytovať Európskej investičnej banke po roku 2020.

4.2. SPOLUPRÁCA S EURÓPSKYM OMBUDSMANOM V memorande o porozumení podpísanom medzi EIB a európskym ombudsmanom v roku 2008 sa stanovuje základ dvoch fáz mechanizmu EIB na vybavovanie sťažností. Sťažnosti sa najprv spracúvajú prostredníctvom vnútorného mechanizmu EIB na vybavovanie sťažností (EIB-CM) predtým, než ich prípadne preskúma ombudsman. EIB aktualizovala svoju politiku týkajúcu sa mechanizmu na vybavovanie sťažností v novembri 2018 . Počas roka 2018 ombudsman neoznámil ani neuzavrel žiadne sťažnosti týkajúce sa činností EIB v regiónoch ELM. Pokiaľ ide o interné štádium mechanizmu EIB na vybavovanie sťažností, počet nových sťažností týkajúcich sa projektov zaregistrovaných v regiónoch ELM sa zvýšil zo 14 v roku 2017 na 19 v roku 2018. Z nich 12 súviselo s environmentálnymi a sociálnymi otázkami, 5 s obstarávaním vykonávaným predkladateľmi projektov a 2 s vlastným verejným obstarávaním EIB (poradenské služby). V tom istom roku (2018) sa v rámci mechanizmu EIB-CM uzavrelo 17 prípadov v regiónoch ELM: 4 v Bosne a Hercegovine, 1 v Egypte, 4 v Gruzínsku, 1 v Jordánsku, 1 v Maroku a 6 v Srbsku. Výsledok týchto sťažností, ktoré sa riešili prostredníctvom mechanizmu EIB-CM, bol rôzny – „neodôvodnené tvrdenia“ (11), „zmierlivé riešenie“ (1), „odôvodnené tvrdenia“ (2) a „odporúčané oblasti zlepšenia“ (3). 4.3. SPOLUPRÁCA S MEDZINÁRODNÝMI FINANČNÝMI INŠTITÚCIAMI Spolupráca EIB s inými medzinárodnými finančnými inštitúciami a rozvojovými finančnými inštitúciami členských štátov EÚ siaha od dialógu o inštitucionálnych záležitostiach a tematických otázkach až po spolufinancovanie operácií a deľbu príslušnej technickej práce. V roku 2018 EIB a Európska banka pre obnovu a rozvoj (EBOR) spoločne financovali 13 projektov mimo EÚ, čo je zatiaľ najvyšší ročný počet. Sedem projektov bolo spolufinancovaných so skupinou AFD (Francúzsko) a dva so skupinou KfW (Nemecko). Okrem toho bolo 6 projektov spolufinancovaných z prostriedkov Medzinárodnej banky pre obnovu a rozvoj (IBRD), ktorá je súčasťou skupiny Svetovej banky, a to vrátane plynovodu TANAP či projektu udržateľnej dopravy v Bogote. Na projekt udržateľnej dopravy v Bogote a tri ďalšie projekty sa vyčlenilo aj spolufinancovanie od Medziamerickej rozvojovej banky (IADB). Okrem toho sa v roku 2018 uskutočnila významná spoluinvestícia s Japonskou agentúrou pre medzinárodnú spoluprácu (JICA) do tranže B operácie vybudovania tunelu pod Bosporom v Turecku. EIB, AFD a KfW naďalej úzko spolupracovali v kontexte iniciatívy vzájomnej dôvery (MRI). MRI sa začala v roku 2013 a zjednodušuje a uľahčuje poskytovanie spolufinancovania príjemcom tým, že sa opiera o jedného z troch partnerov, ktorí preberajú úlohu hlavného poskytovateľa financií na určité úlohy súvisiace s projektom, napr. časti projektu zamerané na hĺbkovú analýzu alebo dohľad nad verejným obstarávaním. Riadiace a rozhodovacie orgány partnerov iniciatívy sa oboznámili s dokumentmi, ktoré vypracovali ostatné inštitúcie a ktoré používajú pre svoje vlastné rozhodnutia. Ku konca roka 2018 bolo celkovo 37 projektov v regiónoch ELM, v prípade ktorých EIB podpísala zmluvy v rámci súčasného ELM (od polovice roku 2014), spolufinancovaných skupinou AFD a/alebo skupinou KfW a 10 z nich bolo pokrytých iniciatívou vzájomnej dôvery. Graf 4: Spolufinancovanie medzinárodných a rozvojových finančných inštitúcií v súvislosti s projektmi EIB podpísanými v roku 2018